KIRJALLINEN KYSYMYS E-0598/98 komissiolle esittäjä(t): Panayotis Lambrias (PPE) (4. maaliskuuta 1998)

Aihe: Egeanmeren itärannikon saastuminen teollisuusyritysten toiminnan johdosta

Välimerta koskevasta Yhdistyneiden kansakuntien toimintaohjelmasta (UNEP 1997) ja OECD:n asiaa koskevista kertomuksista saatujen tietojen mukaan Egeanmereen upotetaan valtavia määriä teollisuusjätettä. Tästä saastumisesta ovat vastuussa Turkin rannikolla toimivat sadat ympäristöä kuormittavat teollisuusyritykset, jotka kieltäytyvät noudattamasta kansainvälisiä normeja, ja muodostavat siten eräänlaisen ¨myrkkypommin¨, joka uhkaa koko alueen ekologista tasapainoa.

Mihin toimiin komissio aikoo ryhtyä ratkaistakseen tämän ongelman, joka uhkaa johtaa ympäristökatastrofiin ja taloudelliseen katastrofiin Euroopan unionin elinvoimaisessa osassa?

Komission jäsenen Hans Van den Broekin komission puolesta antama vastaus (22. huhtikuuta 1998)

Komissio on tietoinen Turkin ympäristöongelmista. Yhteistyön aloittamisesta Turkin kanssa tällä alalla on sovittu 6.3.1995 tehdyssä EU-Turkki-assiointineuvoston päätöslauselmassa. Tällä yhteistyöllä on tarkoitus tehostaa ympäristön saastumisen ehkäisemistä.

Turkin viranomaiset ovat esittäneet MEDA-ohjelman yhteydessä komissiolle hankkeen, joka koskee meren-, maaperän- ja ilmansaastumisen arviointia ja valvontaa Turkin Välimeren ranta-alueella. Taloudellinen yhteistyö Turkin kanssa on kuitenkin nykyään sellaisessa tilanteessa, ettei komissio voi olla varma tällaisen hankkeen rahoittamisesta lähiaikoina.

Suhteiden kehittämisestä edelleen Turkin kanssa 15.7.1997 annetussa komission tiedonannossa ((KOM(97) 394 lopullinen. )) ehdotetaan myös ympäristöalan yhteistyön lisäämistä kestävän kehityksen käynnistämiseksi Turkissa ja ympäristöalan ottamiseksi mukaan muuhun talouspolitiikkaan. Tällaiseen yhteistyöhön tarvitaan rahoitustukea yhteisön talousarviosta. Luxemburgissa joulukuussa 1997 järjestetyssä Eurooppa-neuvoston kokouksessa hyväksyttiin edellä esitetyt suuntaviivat ja kehotettiin komissiota tekemään asianmukaiset ehdotukset. Komissio esitti kyseiset ehdotukset 4.3.1998 antamassaan tiedonannossa ¨Euroopan ja Turkin yhteistyötä koskeva strategia - Komission ensimmäiset toimintaehdotukset¨ ((KOM(98) 124 lopullinen. )). Tässä tiedonannossa ehdotetaan erityisesti Turkin ympäristöalalla toimivien elinten vahvistamista ja tämän alan henkilöresurssien kehittämistä. Tiedonannossa esitetään myös ympäristön saastumisesta aiheutuvien uhkatekijöiden arviointiin ja ehkäisemiseen liittyvää koulutusta. Näiden toimien toteuttamiseen tarvitaan yhteisön talousarviosta maksettavaa ja erityisesti MEDA-ohjelman yhteydessä myönnettävää tukea.

Lisäksi komissio korostaa, että Turkki on allekirjoittanut tietyt ympäristönsuojelusta tehdyt kansainväliset yleissopimukset, mm. Välimeren suojelua koskevan Barcelonan yleissopimuksen ja Baselin yleissopimuksen vaarallisten jätteiden maan rajat ylittävien siirtojen ja käsittelyn valvonnasta. Rikkomisista on ilmoitettava näiden molempien yleissopimusten sihteeristöille. Turkin on myös noudatettava hyödynnettävien jätteiden maan rajat ylittävien siirtojen valvonnasta 30.3.1992 tehtyä taloudellisen yhteistyön ja kehityksen järjestön (OECD) päätöstä.